Foto: Čitatelji Indexa, Hrvoje Jelavic, Ivo Cagalj/PIXSELL, DVD Prečko



JUČER navečer između 20 i 22 sata na benkovačkom području izbilo je između 10 i 15 požara. Požari su planuli i kod Pirovca i Turnja, a vatrena stihija je kod Benkovca dospjela i do same autoceste. U ponedjeljak poslijepodne planulo je i kod prigradskog naselja kraj Zadra, Kožina. Požare gase kanaderi i air traktori, a vatrogascima i pripadnicima Oružanih snaga RH posao otežava jaka bura.



Nekoliko manjih požara na području Pristega kod Benkovca spojilo se u jedan veći koji je zahvatio nekoliko obiteljskih kuća i gospodarskih objekata u tome mjestu.



Kritično je i kod naselja Popovići u okolici Benkovca, a planuo je i požar na području Trbounja kod Drniša, koji prijeti i Drnišu. U tijeku je evakuacija stanovnika.



Planuo je i požar pokraj vojarne Zemunik, ali je on zaustavljen prije nego je došao do zgrada. Planulo je i kod Omiša, ali je požar stavljen pod kontrolu.



Zračne snage i dalje djeluju na velikim požarištima kod Kistanja i Pristega gdje ulažu i maksimalne napore kako bi do mraka primirile stanje na požarištima.

Između Omiša i Makarske, na predjelu Dubci nedaleko sela Slime, u ponedjeljak navečer buknuo je požar borove šume, a prema prvim informacijama požar se kreće u smjeru naselja Pisak, no vatrogasci ulažu napore i kuće trenutno nisu ugrožene.

>>Veliki požar na Hvaru, zbog vatre kod Benkovca zatvorena autocesta

>>FOTO Gori automobil na autocesti između Zagreba i Karlovca, nastala kilometarska kolona

>>Kod Pirovca nastala kolona duga 10 kilometara, vozači bijesni



>>Pogledajte kaos na autocesti, auti bježali u suprotnom smjeru: "Bilo je užasno, a policija mi je poklopila"

>>JE LI POŽAR KOD ZADRA PODMETNUT? Šef vatrogasaca: "Našli smo sumnjive ampule s papirićima"

Ako ste na sigurnom a nalazite se u blizini, slobodno nam pošaljite fotografije i snimke požara na desk@index.hr ili u Inbox na našoj Facebook stranici.

Tijek događaja pratite na Indexu:

1:30 Požar između Omiša i Dubca, koji je buknuo u ponedjeljak navečer, rasplamsao se tijekom noći a gašenje otežava bura pa se mobiliziraju sve dodatne raspoložive vatrogasne snage s područja Splitsko-dalmatinske županije, izjavio je noćas županijski vatrogasni zapovjednik Dražen Glavina.



Skupina vatrogasaca s područja Splitsko-dalmatinske županije, koja je bila upućena na gašenje požara na zadarskom području, vraćena je s puta prema Zadru kako bi se uključila u gašenje požara na predjelu Dubca, rekao je Glavina.



Dodao je kako požar na Dubcima trenutačno ne ugrožava naselja i stambene objekte a vatrogasci sprečavaju njegovo širenje u smjeru Brela.



Gori iznad Piska kraj Omiša. Turisti paničare, a policija ne dopušta ulazak u mjesto. Cesta je zatvorena. Između kuća ima mnogo šuma, a bura otežava gašenje.

00:30 Situacija je vrlo teška i na požaru koji se s Promine spustio prema naseljima Lišnjak i Velušić te se približava Drnišu. Za sada je evakuirana 21 osoba iz Lišnjaka i Velušića, zaseoci Bibići i Raići.



23:30 Trenutno je najteža situacija u Pristegu gdje je vatra dosla do kuća. Na terenu je 30-ak vatrogasaca s 10-ak vozila. Svi vatrogasci smjesteni su iza kuća. Pomaže i lokalno stanovništvo.

22:33 Stožer civilne zaštite Drniš objavio je navečer poziv za evakuaciju.



"Povodom požara koji je u kategoriji velike nesreće izbio 21. kolovoza 2017. godine na Promini obavještavaju se stanovnici da je u tijeku evakuacija stanovništva iz požarom zahvaćenih područja i to:



LIŠNJAK - evakuiran



VELUŠIĆ - BIBIĆI, RAIČI I BUHE, VAROŠ u tijeku evakuacija".



Stanovnici požarom zahvaćenih područja pozivaju se na evakuaciju, a tko ostaje, ostaje na svoju odgovornost.





22:30 Održana je sjednica županijskog Stožera civilne zaštite, kojom je predsjedao župan šibensko-kninski Goran Pauk, a koja je održana u Drnišu.



Nakon sjednice je izdano priopćenje koje prenosimo u cijelosti:



"Dana 21. kolovoza 2017. godine u 20 sati u prostorijama male gradske vijećnice Grada Drniša održana je zajednička sjednica Stožera civilne zaštite Grada Drniša i Stožera civilne zaštite Šibensko-kninske županije povodom požara na planini Promina.



Gradonačelnik Grada Drniša na prijedlog Stožera civilne zaštite Grada Drniša je proglasio veliku nesreću za područje Grada Drniša. Župan Šibensko-kninske županije na prijedlog Načelnika Stožera civilne zaštite Šibensko-kninske županije je proglasio veliku nesreću za područje Šibensko-kninske županije.



Na sjednici je analizirana situacija na požarištu na području planine Promina: s obzirom na vremenske prilike i stanje vegetacije, požar se širi. Zaključak oba stožera je da je prvenstveno prioritet zaustaviti širenje požara između Lišnjaka i Velušića.



U tom smislu će se zatražiti dodatne vatrogasne snage iz unutrašnjosti kao i iz drugih županija, u vidu 10 šumskih vozila, 5 auto cisterni te 100 pripadnika Hrvatske vojske da čuvaju rubne dijelove požarišta tijekom noći.



Djelomična evakuacija je izvršena preventivno i to 15 ljudi koji se nalaze kod svoje rodbine, a 6 ljudi je evakuirano i smješteni su u dječjem vrtiću Drniš.



Vrši se priprema za eventualnu daljnju evakuaciju, osigurano je dežurstvo hitne medicinske pomoći na terenu.



Dežurni telefon za dodatne informacije je 022-888-830.



Mole se građani da ne odlaze na požarište samoinicijativno, već da se za bilo kakvu organizaciju jave Načelniku Stožera civilne zaštite Grada Drniša Tomislavu Dželaliji na 098 200 950 - stoji u priopćenju.

22:05 Za sav promet zatvorena je Jadranska magistrala na dionici Pisak-Dubci u blizini Omiša. Do zatvaranja je došlo zbog novog požara koji je na području Dubaca planuo oko 21 sat.

21:40 Nakon zatvaranja dijela autoceste tijekom današnjeg dana, zbog većeg broja požara u neposrednoj blizini autoceste, autocesta A1 od čvora Zadar II do čvora Pirovac puštena je u promet u punom profilu. Trenutno stanje na autocestama omogućava nesmetano i sigurno odvijanje prometa. Zbog bure koja još uvijek traje, brzina na ovoj dionici bit će ograničena na 60 km/h.

20:30 Ministar unutarnjih poslova Davor Božinović rekao je da je zbog sumnje u izazivanje požara uhićeno sedam osoba. Kako je ranije javljeno, neslužbeno se doznaje da je pet osoba maloljetno, a dvije su srpski državljani. Opširnije...

20:20 Zračne snage Protupožarnih namjenski organiziranih snaga Oružanih snaga RH (PP NOS OS RH) iz sastava 93. zrakoplovne baze Hrvatskog ratnog zrakoplovstva i protuzračne obrane (HRZ i PZO) iz vojarne "Pukovnik Mirko Vukušić" iz Zemunika danas, u ponedjeljak, 21. kolovoza 2017., u kasnim popodnevnim satima upućene su na najnovije požarište na otoku Ugljanu, gdje su angažirani jedan Canadair CL-415 i jedan Airtractor AT-802.

19:50 U mjestima kod Promina naređena je evakuacija stanovnika.



Kako javlja HRT, najteža je situacija u mjestima Lepuri i Pristeg te na Vrani. Situacija na Vrani je dramatična. Područje koje se nalazi oko naseljenog dijela je minirano i tamo vatrogasci ne ulaze, rade samo zračne snage koje pokušavaju spriječiti širenje vatre prema vinogradima i prema naseljenom dijelu.

18.55 Zbog požara je za sav promet zatvorena dionica autoceste A1 između čvorova Benkovac i Pirovac u oba smjera, a kolona vozila kod naplatnih postaja Benkovac u smjeru Dubrovnika duga je oko 4 kilometra, izvijestio je HAK. U smjeru Zagreba zatvorena je dionica A1 između čvorova Šibenik i Pirovac, a kolona vozila kod čvora Šibenik prema Zagrebu duga je oko 3 km.

Zbog požara su zatvorene i državna cesta DC27 Benkovac-Stankovci u Pristegu, DC59 između Knina i Pirovca u Kistanju kao i sve prilazne županijske i lokalne ceste, te županijska cesta Perušić Benkovački-Kolarina i lokalna cesta Vrana-Ceranje, navodi HAK.

18.45 Zračne snage Protupožarnih namjenski organiziranih snaga Oružanih snaga RH (PP NOS OS RH) iz sastava 93. zrakoplovne baze Hrvatskog ratnog zrakoplovstva i protuzračne obrane (HRZ i PZO) iz vojarne "Pukovnik Mirko Vukušić" iz Zemunika trenutačno su koncentrirale sve raspoložive snage na dva velika požarišta u Pristegu i Popovićima u Zadarskoj županiji, poručili su iz MORH-a.

Novi zahtjev za hitnim dolaskom zračnih snaga stigao je iz Trbounja kod Drniša te će zračne snage nakon primirivanja požarišta u Pristegu i Popovićima sve snage usmjeriti u Trbounje. Istovremeno, na požarištu kod Kistanja djeluju i dva helikoptera Mi-8 MTV. Također, ulažu se krajnji napori u obrani naselja i kuća na svim aktivnim požarištima, dodaju iz MORH-a.

18.40 Ministar prometa Oleg Butković kazao je kako su dijelovi autoceste A1 zatvoreni zbog požara, zbog čega je on izdao nalog da se podignu rampe, prenosi Dnevnik.hr.



"Kad su vidjeli požar, ljudi su se na autocesti kretali u suprotnom smjeru te sada u suradnji s policijom kontroliramo promet. Od Benkovca do Pirovca je veći dio ceste miniran, pa to kanaderi ne mogu gasiti. Možda smo trebali ranije otvoriti rampe, ali u početku nisu odmah bile kolone. Sada je sve normalizirano", kazao je Butković.

18.30 Ministri Božinović i Butković posjetili su Benkovac, a tom prilikom je medijima situaciju na požarištima komentirao Željko Šoša, zapovjednik JPV-a Zadar. Rekao je kako je većina požara osim dva-tri pod kontrolom. Dodao je i kako će napraviti sve da bi zaštitili kuće i ljudske živote. "Očekujemo burnu noć", zaključio je.



Glavni vatrogasni zapovjednik Slavko Tucaković nije htio komentirati uzroke požara prije policijske istrage te je dodao kako su zračne snage upućene ka Promini gdje je buknuo novi požar.

18.05 Kako je objavljeno na Facebook stranici "Vatrogasci - Oni su naši heroji", vatrogasci s kopna krenuli su pomoći kolegama koji se bore s požarima u Dalmaciji.

17:35 Glavni vatrogasni zapovjednik Slavko Tucaković za HRT je izjavio da je najteža situacija na području Budaka te kako vatrogascima bura otežava posao.

"Dat ćemo sve od sebe kako bi bila obranjena svaka kuća", rekao je i dodao da je najvažnije da nema ozlijeđenih osoba.

Tekst se nastavlja ispod oglasa

17.15 Kako javlja Zadarski list, nekoliko manjih požara koji su tijekom dana gorjeli na području Pristega kod Benkovca spojilo se u jedan veći požar koji je zahvatio nekoliko obiteljskih kuća i gospodarskih objekata u tome mjestu. Požar gase pripadnici JVP iz Ivanić grada s nekoliko vozila, a ogorčeni mještani ljuti su jer im u pomoć nije došao nijedan od protupožarnih zrakoplova Canadair i Airtractor.



Jedan mještanin je o svojem trošku naručio cisternu s vodom kako bi pokušao sam gasiti požar na svojem imanju, i to prije svega kako bi spasio pčele u pčelinjaku, javlja Zadarski list.

16.18 Iz HAC-a su priopćenjem izvijestili da su zbog požara uz autocestu A1 na naplatnim postajama Benkovac, Pirovac i Zadar II obustavljene naplate cestarine. Njihovo priopćenje prenosimo u cijelosti.



"U dogovoru s prometnom policijom, odjelom za sigurnost cestovnog prometa, zbog velikog broja požara uz autocestu, a u cilju zaštite sigurnosti i zdravlja naših korisnika te bržeg isključivanja korisnika s autoceste, Hrvatske autoceste d.o.o. i Hrvatske autoceste održavanje i naplate cestarine d.o.o. donijele su odluku o "dizanju rampi", odnosno propuštanju bez plaćanja cestarine na naplatnim postajama Pirovac, Benkovac i Zadar II.

Ističemo da naši korisnici zbog otvorenih požara uz autocestu nisu ugroženi, ali zbog vremenskih uvjeta i gustog dima donesena je Odluka o bržem isključenju s autoceste.

Ovom prilikom apeliramo na korisnike da prolaskom kroz naplatnu postaju i dolaskom na državnu cestu poštuju regulaciju i ograničenje prometa na državnim cestama.

Naposljetku, sve korisnike koji kreću na put molimo da prate stanje na cestama kako bi se informirali i na vrijeme isplanirali svoje putovanje ili u slučaju otežanog stanja na autocesti odabrali alternativni pravac putovanja.

Još jednom želimo podsjetiti da nam je zajednički cilj sigurnost svih sudionika u prometu, te apeliramo na strpljenje vozača i razumijevanje svih korisnika autocesta", poručili su iz HAC-a.

16.10 Zračne snage Protupožarnih namjenski organiziranih snaga Oružanih snaga RH (PP NOS OS RH) iz sastava 93. zrakoplovne baze Hrvatskog ratnog zrakoplovstva i protuzračne obrane (HRZ i PZO) iz vojarne "Pukovnik Mirko Vukušić" iz Zemunika uspjele su danas u kratkom vremenu zaustaviti širenje požara prema vojarni u Zemuniku.

Požar je izbio u blizini vojarne s vanjske strane ograde iz smjera Murvice, a potporu u zaustavljanju požara prema vojarni pružale su i zemaljske vatrogasne snage 93. zrakoplovne baze HRZ i PZO-a i Zračne luke Zadar. Zračne snage PP NOS OS RH od vatre su uspjele spasiti i improvizirane stambene civilne objekte u neposrednoj blizini vojarne, javljaju iz MORH-a.

16.05 Kako javljaju iz HAK-a, zbog požara je za sav promet zatvorena dionica autoceste A1 Između čvora Zadar II i Šibenik.

16.03 Kako je objavila vlada na svojem Twitter profilu, požarište kod Benkovca obići će ministri Krstičević i Butković.

PPVRH i ministar obrane @DamirKrsticevic, ministar @MUP_rh @DavorBozinovic i ministar mora, prometa i infrastrukture Oleg Butković 1/2 — Vlada R. Hrvatske (@VladaRH) August 21, 2017

oko 17:30 sati na požarištima na benkovačkom području. 2/2 — Vlada R. Hrvatske (@VladaRH) August 21, 2017

16.00 Kako nam javljaju čitatelji, požar kod Zadra sve je bliže kućama.

15.55 Na svojem Twitter profilu novinarka Media servisa piše da su dignute rampe na naplatnim kućicama na autocesti A1.

Doznajem iz @VladaRH : dignute rampe na izlazu s A1!!! 👌👌👌 — Zeljka Gulan (@zeljkagulan) August 21, 2017

15.23 Kako je objavljeno na Facebook stranici "Vatrogasci - Oni su naši heroji", kod Benkovca je prije 10-ak minuta buknuo još jedan požar. Iz JVP Benkovac nam je rečeno da su vatrogaci i na toj lokaciji.

15.15 Zbog požara je za sav promet zatvorena dionica autoceste A1 Između čvora Zadar II i Šibenik. Kolona na naplati Zadar II je oko 7,5 km, na naplati Benkovac (u smjeru Splita) oko 4 km, a na naplati Pirovac (u smjeru Zagreba) oko 5 km. Na izlazu Šibenik u smjeru sjevera kolona je oko 2 km. Od 11:30 sati zatvorena je i državna cesta DC27 Benkovac-Stankovci, u Pristegu. Zbog požara su zatvorene ŽC6051 Perušić Benkovački-Kolarina i lokalna cesta Vrana-Ceranje, javljaju iz HAK-a.

15.00 Aktivan je požar na lokaciji Turanj kod Sv. Filip i Jakov, za koji je dojava zaprimljena 20. kolovoza u 19:50 h. Na terenu su pripadnici JVP Zadar, DVD-a Sv. Filip i Jakov, Sukošan i Galovac te 3 Canadaira i 4 AirTtractora, javlja DUZS.



14.55 Aktivan je požar na Velebitu – predio Ćelavac, Modrići, Tulove grede, Sv. Rok za koji je ŽVOC Zadar zaprimio dojavu 12. kolovoza u 13:50 sati. Opožarena je još neutvrđena površina različitog raslinja. Na požarištu su prisutna povremena izdimljavanja, ali požar je pod nadzorom gasitelja. Na terenu dežuraju pripadnici DVD-a Jasenice.



14.50 Kako javlja DUZS, na širem benkovačkom području aktivno je više požara (na području Popovići, Brgud, Lisičići, Podgrađe, Kožlovac, Ceranje – Vrana), koji su dojavljeni sinoć oko 20:00 sati. Na terenu su sve snage s područja Benkovca, Biograda, DIP Split, DIP Zadar, 72 vojnika NOS-a HKoV-a te izvanredne dislokacije iz Šibensko-kninske županije 6/2, Karlovačke županije 2/1, Zagrebačke županije (s požara Promina preusmjereni na ovaj požar) 14/5.

Na putu iz Krapinsko-zagorske županije je 18 vatrogasaca s 4 vozila, Primorsko-goranske županija 17 vatrogasaca s 5 vozila te iz Sisačko-moslavačke županije 24 vatrogasca s 5 vatrogasnih vozila. Iz zraka požare gase 4 Canadaira i 2 AirTractora. Prema informacijama iz OKC MUP-a i ŽC 112 Zadar, evakuirane su 3 osobe iz 2 kuće s Kožlovca i 5 osoba iz naselja Kolarina.



Požar Velebit:

Požar se opasno približio Zadru



Kako javlja Antena Zadar, u JVP Zadar su im potvrdili da su se požari opasno približili Zadru. Neutvrđen broj kanadera i Airtractora vodu za gašenje trenutno uzima kod luke Gaženica.



"Izbilo je puno više požara. Da, blizu Zadra su", rekli su im u JVP Zadar.



Vatrogasni zapovjednik Šoša rekao im je da su vatrogasci umorni te kako bura otežava gašenje.



"Gori oko Benkovca i kod Vrane u miniranom području. To su najkritičnije točke. Imamo problem jer je dio zračnih snaga prebačen na splitsko područje, gdje gori blizu kuća. Kod samog Zadra smo u visokom stanju pripravnosti, držimo tamo dio snaga. Jako smo razvučeni po požarištima, gasimo od sinoć, vatrogasci su umorni, orkanska bura otežava gašenje", poručio je.

JVP Zadar s najnovijim informacijama donosi užasavajuće vijesti – samo Vir ne gori! U plamenu su Slivnica Donja i Gornja, Smilčić-Kašić, Vrana, Benkovac i Turanj, javlja Antena Zadar.

Požarište dugo nekoliko kilometara



Požarište je dugačko nekoliko kilometara, situacija nije dobra, bježi kontroli jer je teren dijelom nepristupačan i puše jaka bura. Branimo kuće, vinograde, gospodarske objekte, ali još uvijek nema govora o saniranju rubova požarišta, rekao je Hini Šoša.



Na upit jesu li vatrogasci pronašli sumnjive ampule s fosforom koje bi ukazivale na eventualno podmetanje požara, Šoša je odgovorio: "Ne mogu vam ništa reći o tome jer nisam vidio navodne ampule, nemam nikakvih saznanja o njima".



PU zadarska nema saznanja o ampulama



Sličan odgovor dobiven je i u Policijskoj upravi zadarskoj, gdje je zamjenica glasnogovornika Nikolina Bačić kazala kako policija ne može potvrditi postojanje i pronalazak ampula.



"Nismo dobili nikakvu dojavu, nitko nam se od vatrogasaca nije još obratio", dodala je.



Zbog požara je za sav promet zatvorena dionica auto-ceste A1 između čvorova Zadar 2 i Šibenik, kolona na naplatnim kućicama u Benkovcu je oko osam kilometara, a kod Pirovca u smjeru Zagreba devet kilometara. Od 11,30 sati zatvorene su državna cesta DC 27 Benkovac – Pristeg, te nekoliko lokalnih i županijskih prometnica na širem benkovačkom području.



Protupožarni avioni na najugroženijim područjima



Zračne snage Protupožarnih namjenski organiziranih snaga Oružanih snaga iz sastava 93. zrakoplovne baze Hrvatskog ratnog zrakoplovstva i protuzračne obrane iz vojarne "Pukovnik Mirko Vukušić" iz Zemunika u ponedjeljak su nastavile gasiti požare u najugroženijim područjima kod Turnja i Benkovca u Zadarskoj županiji, priopćio je MORH.



Trenutno se na tim požarištima nalazi šest protupožarnih aviona koji se stalno preraspoređuju u djelovanjima na najugroženijim područjima. Na području Benkovca, uz zračne snage, na gašenju požara angažirano je i 72 pripadnika Hrvatske kopnene vojske.





